Tilinumero

Tilinumero on koodi, joka identifioi pankkitilin.  

Useissa maissa käytetään nykyisin IBAN-tilinumeroita. 

 Pankkitilin numero Suomessa 
Suomessa käytetään nykyisin kansainvälistä IBAN-tilinumerojärjestelmää. Vuoteen 2010 asti käytettiin kansallista BBAN-tilinumerojärjestelmää. 

 Suomalainen IBAN-tilinumero 

Suomalaisen IBAN-pankkitilin numero koostuu kirjaimista FI, joita seuraa 2-numeroinen tarkiste. Tämän jälkeen on tilinumeron perusosa, joka perustuu aiempaan suomalaiseen BBAN-tilinumeroon. Suomalaiset BBAN-tilinumerot on mahdollista muuntaa IBAN-tilinumeroiksi laskurilla.

 Suomalainen BBAN-tilinumero 
Suomalainen BBAN-tilinumero on kaksiosainen vaihtelevan mittainen numerosarja. Osien välissä on yhdysmerkki. Ensimmäisen osan pituus on 6 numeroa ja toisen osan 2–8 numeroa. Tilinumerossa on enintään 14 numeroa.

Tilinumeron rakenne on seuraava:

XXXXXX–ZZZZZZZZT

Tilinumeron alussa on 1–3-numeroinen rahalaitostunnus, josta lisää alla. Rahalaitostunnuksen jäljessä ennen yhdysmerkkiä olevat numerot tarkoittavat pankin konttoria.

Yhdysmerkin jäljessä on asiakaskohtainen tilinumero. Esimerkiksi lainat alkavat yleensä omalla numerosarjallaan.

Tilinumeron viimeinen merkki on Luhnin algoritmilla muodostettu tarkistusmerkki.

 Suomalainen konekielinen tilinumero 
Suomalainen konekielinen tilinumero on 14 numeron mittainen numerosarja, jossa ei ole yhdysmerkkiä.

BBAN-tilinumero muutetaan konekieliseen muotoon poistamalla yhdysmerkki ja täydentämällä numeroa nollilla niin, että tilinumeron pituudeksi tulee 14 numeroa. Nollat lisätään joko kuudennen tai seitsemännen numeron jälkeen pankkiryhmästä riippuen.

Tilinumero 123456-785 on konekielisessä muodossa 12345600000785. Tämä täydennystapa on koskenut useimpia pankkeja.

Tilinumero 423456-781 on konekielisessä muodossa 42345670000081. Tämä täydennystapa, jossa nollat lisätään seitsemännen numeron jälkeen, on koskenut säästöpankkeja, Aktiaa, osuuspankkeja ja paikallisosuuspankkeja.

 Rahalaitostunnus 
BBAN-tilinumeron ja konekielisen tilinumeron alussa on 1–3-numeroinen rahalaitostunnus. IBAN-tilinumerossa rahalaitostunnus alkaa merkistä 5. 

Rahalaitostunnus tarkoittaa rahalaitosta tai pankkiryhmää seuraavasti:
 1 = Nordea (aiemmin Kansallis-Osake-Pankki)
 2 = Nordea (aiemmin Suomen Yhdyspankki)
 3:
 31 = Handelsbanken
 aiemmin: 32 = Mandatum Pankki
 33 = Skandinaviska Enskilda Banken (SEB)
 34 = Danske Bank
 36 = S-Pankki (aiemmin Tapiola Pankki)
 37 = DNB (aiemmin DnB NOR)
 38 = Swedbank
 39 = S-Pankki
 4:
 400, 402, 403, 406–408, 410–412, 414–421, 423–432, 435–452, 454–464, 483–493, 495, 496 = Säästöpankit ja Oma Säästöpankki
 405, 497 = Aktia Pankki
 470–478 = POP Pankit
 479 = Bonum Pankki
 5 = OP-ryhmä
 6 = Ålandsbanken
 7:
 713 = Citibank
 714 = Alisa Pankki
 715 = Säästöpankkien Keskuspankki (aiemmin Itella Pankki)
 717 = Bigbank
 718 = Saldo Bank
 796 = Narvi Payments
 797 = TrueLayer (Ireland) Ltd, Finland Branch
 799 = Holvi
 8 = Danske Bank (aiemmin Postipankki, Sampo Pankki)

 Pankkiryhmätunnus vuonna 1992 
BBAN-tilinumeron ensimmäiset yksi tai kolme numeroa ilmoittivat pankkiryhmän seuraavasti vuonna 1992:

 1 = Kansallis-Osake-Pankki (KOP)
 2 = Suomen Yhdyspankki (SYP)
 4 = SKOP ja säästöpankit
 5 = OKO ja osuuspankit
 6 = Ålandsbanken (ÅAB)
 7 = Suomen Työväen Säästöpankki (STS)
 8 = Postipankki (PSP)
 950 = Svenska Handelsbanken (SHB)
 951 = Interbank (IB)

Postipankin tilinumerot poikkesivat tuolloin muista tilinumeroista. Postipankin tilinumeroissa ei käytetty pankkitunnusta eikä konttorin numeroa, vaan tilinumero saattoi alkaa millä numerolla tahansa.

 Lähteet 

 Aiheesta muualla  
Pankkiselvitin

Luokka:Pankkitoimi